בתי מלון בחו"ל: מלונות מומלצים ולא יקרים
משלמים פחות, נהנים יותר: מלונות מומלצים ולא יקרים בחו"ל
מבודפשט, דרך ברצלונה ועד לאס וגאס: אספנו עבורכם 5 מלונות טובים ולא יקרים מסביב לעולם
שי ברכה | mako | פורסם 10/11/13 15:34
10 דקות הליכה ממרכז העיר. Mercure Budapest Duna, בודפשט | צילום: asiarooms.com
לינה במלונות טובים בחו"ל לא מחייבת אתכם לשבור תוכנית חיסכון. בכל שבוע נביא לכם 5 המלצות על בתי מלון טובים ולא יקרים ברחבי העולם, כפי שנכתבו ע"י גולשי אתר המלונות הוטלים. והשבוע על מפת המומלצים: בודפשט, ברצלונה, פריז, פראג ואפילו לאס וגאס.
Mercure Budapest Duna – המלון שוכן במרחק תחנת Tram אחת, או 10 דקות הליכה ממרכז העיר. בסיס נהדר לצאת לטיולים במהלך היום. חדרי המלון לא גדולים אבל נקיים ומאובזרים, עם אינטרנט חינם, ארוחת בוקר טובה ושירות אדיב במיוחד. המלון מעניק תמורה נהדרת לכסף שלכם.
מחיר ללילה: בין 60-70 אירו, תלוי בעונה. משתלם ביותר.
NH Barcelona Centro – בסמטה קטנה, דקה הליכה מהראמבלס, תמצאו את העסקה הכי טובה שתעשו בברצלונה. במחיר שנע בין 80-100 אירו ללילה, תלוי בעונה, תקבלו חדר מרווח בעיצוב מודרני, עם רצפת פרקט מחוממת, טלוויזיה ואינטרנט חינם, ארוחת בוקר בופה עשירה, כמעט כמו בבתי מלון בישראל, ושירות מצוין. יציאה מפתח המלון ואתם במרכז העניינים של אחת הערים התוססות באירופה.
מחיר ללילה: בין 80-100 אירו, תלוי בעונה.
דקה הליכה מהראמבלס. NH Barcelona Centro, ברצלונה | צילום: nh-hotels.com
Bresil Opera Hotel – מלון פריזאי טיפוסי הממוקם צמוד לבית האופרה, במרחק הליכה או תחנות מטרו בודדות מאתרי התיירות המרכזיים של העיר. המלון פשוט אבל נעים מאוד, מסודר ונקי, עם חדרים בגודל סביר (מצרך נדיר ברוב בתי המלון בפריז), מיטות נוחות, מסך טלוויזיה ואינטרנט. המלון מגיש ארוחת בוקר קונטיננטלית טיפוסית.
ממוקם צמוד לבית האופרה. Bresil Opera Hotel, פריז | צילום: medhotels.com
Fusion Hotel – מלון מאוד מיוחד במרכז פראג. המלון מעוצב בסגנון מודרני ומכיל יצירות של אומנים צ'כים צעירים. חדרי המלון אף הם מעוצבים בהתאם. קחו בחשבון שהמלון מיעד את עצמו בעיקר לחבר'ה צעירים ומתגאה בבר עם הבמה המסתובבת שלו. אז אם אתם צעירים או צעירים ברוחכם, צפויה לכם שהייה מאוד כייפית.
מחיר ללילה: החל מ-60 אירו לזוג.
מעוצב בסגנון מודרני ומכיל יצירות של אומנים צ'כים. Fusion Hotel, פראג
Treasure Island – על הסטריפ הזוהר של עיר החטאים וההימורים, נמצא מלון הקונספט הזה, מתאים מאוד למשפחות. חדרי המלון גדולים מספיק להכיל משפחה עם שני ילדים ובמלון מלא אטרקציות, בריכה גדולה, חדר כושר, ברים, מסעדות ומופעים גם למבוגרים וגם לילדים. מיקומו המרכזי מאפשר לעשות את הסיבוב המסורתי בסטריפ ללא צורך בתחבורה.
מחיר ללילה: החל מ-115 דולר.
מתאים מאוד למשפחות. Treasure Island, לאס וגאס
>> הכינו את הארנק: המלונות הכי טובים בערים הכי שוות